Mette Frederiksen (S), 2013-04-25:
Altså, jeg tror, det vil være mest korrekt at svare på skrift, hvis jeg skal vurdere en lokalaftale i sin helhed, for det har jeg ikke forudsætninger for at kunne gøre fra det ene øjeblik til andet.
Men hvis der i den lokale aftale i Aarhus ligger nogle begrænsninger, hvad angår ledelsesretten i forhold til at lede og fordele arbejdet, vil det ikke være i tråd med intentionen i den her lovgivning.
Tak for det, og først og fremmest tak for en lang, grundig og ikke mindst engageret debat.
Det synes jeg der er al mulig grund til at værdsætte.
For det at foretage et lovindgreb i en konflikt er en af de absolut sværeste beslutninger at skulle træffe som Folketing.
Jeg lytter mig til i debatten i dag, at på tværs af politiske skel er opbakningen til den danske arbejdsmarkedsmodel stort set intakt.
Vi værner om, passer på og beskytter en dansk tradition, hvor det er arbejdsmarkedets parter, der forhandler overenskomster, og som på den måde sørger for, at vi har et reguleret og ordentligt dansk arbejdsmarked.
Det synes jeg er en utrolig styrke.
Det er det ikke kun for arbejdsmarkedets parter, ikke kun for danske lønmodtagere og danske virksomheder, men for Danmark som samfund.
Det skal man have tak for.
Jeg synes, det klæder folketingsdebatten, at det er det, der har været det gennemgående – den røde tråd.
Ikke desto mindre kan vi som regering, som Folketing komme i den situation, at arbejdsmarkedets parter på et givent område ikke kan finde en løsning, og det kan munde ud i en konflikt – enten som strejke eller lockout.
Og i enhver strejke og i enhver lockout kan der komme et tidspunkt, hvor vi bliver nødt til at se hinanden i øjnene og stille det spørgsmål: Hvis parterne ikke er i stand til at finde hinanden, vil vi så lade konflikten køre eller ej?
Set med regeringens øjne er vi nået til det punkt, hvor den nuværende lockout på skoleområdet ikke skal have lov til at fortsætte.
Jeg og vi er ikke i tvivl om, at lockouten på skoleområdet har haft store konsekvenser.
Jeg kan godt huske, at der i starten var mange, der gjorde sig muntre over, at børnene såmænd ville nyde at have nogle dages frihed, hvor der var fri leg og adgang til computeren.
Men man skal ikke have været sammen med ret mange børn og unge i den forgangne tid for at kunne se, at man ikke skal rykke ret meget ved deres hverdag og ved deres struktur, før det kan have konsekvenser.
Vi har en stor, engageret og dygtig lærergruppe i Danmark, der savner deres elever, der savner deres kollegaer og deres lærergerning, og ligegyldigt hvordan man vender og drejer det, er vi jo som samfund afhængige af, at vores skolesystem fungerer.
Derfor er tidspunktet det rette.
Det er ikke nogen let beslutning.
Det er en beslutning, der kræver grundige overvejelser.
De overvejelser har vi gjort os.
Jeg har lyttet mig til i debatten, at de overvejelser har Folketingets partier også gjort sig.
Jeg vil gerne takke de partier, der i dag har givet et tilsagn om at tage ansvar i en svær situation og stemme for et lovindgreb.
Det gør man ikke, uden at det har en pris, og uden at det har omkostninger.
Og det er selvfølgelig en stor glæde for mig og for regeringen, at det er en så bred kreds af politiske partier, der vælger at bakke op om lovforslaget her.
Vi kommer til at foretage en række ændringer på den del af arbejdsmarkedet, der vedrører vores undervisere.
Der er jo ikke nogen tvivl om, at vi i den her konflikt har haft to parter, der har stået utrolig stejlt over for hinanden, og jeg skal såmænd heller ikke lægge skjul på, at når vi diskuterer arbejdstidsreglerne på skoleområdet, er det uhyre svært at finde et punkt, hvor man kan gøre begge parter tilfreds.
Jeg tror faktisk ikke, det findes.
Vores udgangspunkt for lovforslaget her og den videre diskussion er, at vi nu får ændret de arbejdstidsregler, som lægger en stor begrænsning på skoleledernes mulighed for at lede og fordele arbejdet og dermed indrette skoledagen på bedst mulig vis.
Men vi lytter samtidig til den bekymring udtrykt af mange lærere for det, der af nogle er blevet kaldt det grænseløse arbejde.
Man ønsker at være sikker på, at der er ordentlige regler for ens arbejdstilrettelæggelse, for ens hverdag på den enkelte skole.
Og det er i den balance, man skal se det lovforslag, der nu er fremsat fra regeringens side.
Jeg vil gerne takke også Folketinget for at være så imødekommende i forhold til en hastebehandling af lovforslaget.
Det stiller store krav til Folketinget og selvfølgelig ikke mindst til Beskæftigelsesudvalget, som jeg antager kommer til at skulle arbejde nogle timer både i indeværende døgn og i morgen.
Jeg tror, det er en for alle parters vedkommende klog beslutning at lave en hastebehandling, for det betyder, at børnene og de unge og de voksne, der har behov for undervisning – eksempelvis på SOSU-skolerne eller på AMU-skolerne – på mandag kan møde til en ny skoledag. Og det er altså mit klare indtryk, at de glæder sig til det derude.
Så tak for en engageret, grundig og oplyst diskussion i Folketingssalen i dag.
Tak til dem, der tager ansvar for en rigtig svær situation.
Jeg håber på en god udvalgsbehandling, og jeg stiller mig selvfølgelig til rådighed i både skrift og tale, i det omfang det er påkrævet.
Og så håber jeg på, at vi kan få vedtaget lovforslaget her, sådan at vores børn, unge og voksne kan komme i skole mandag morgen.
Så lad mig vende tilbage med skriftligt svar på, hvad det er for en teknisk afklaring, der har fundet sted, for det har jeg behov for at spørge de implicerede ministerier om.